הכנסת העשרים
מושב שני

<פרוטוקול מס' 134>
מישיבת ועדת הכלכלה

יום רביעי, כ"ה בטבת התשע"ו (06 בינואר 2016), שעה 9:30

<סדר היום:>
<הצעת חוק איסור הפליה במוצרים, בשירותים ובכניסה למקומות בידור ולמקומות ציבוריים (תיקון מס' 4), התשע"ה-2014 (פ/1749/19) (כ/570) של חברי הכנסת פנינה תמנו-שטה, שמעון אוחיון, דב ליפמן, בועז טופורובסקי, גילה גמליאל, רוברט אילטוב, דוד צור, רינה פרנקל, יוני שטבון, יעקב מרגי, זבולון כלפה ואורלי לוי אבקסיס – החלת רציפות הדיון>
נכחו:

<חברי הוועדה:> 
נאוה בוקר – מ"מ היו"ר

חברי הכנסת:

רוברט אילטוב

<מוזמנים:> 
	ליאת בן מאיר שלום
	–
	יעוץ וחקיקה, משרד המשפטים

	דינקנש תקלה
	–
	ע. יועמ"ש, המשרד לבטחון פנים

	יפעת פרנקנבורג
	–
	יועמ"ש מחוז ירושלים כב"ה, המשרד לבטחון פנים

	הדס פטר
	–
	ע' יועמ"ש, משטרת ישראל, המשרד לבטחון פנים

	בן ציון
	–
	רת"ח חקיקה שב"ס, המשרד לבטחון פנים

	דוד אזולאי
	–
	מרכז בכיר תכניות עבודה ועזרה ראשונה, משרד הבריאות

	פיראס פראג
	–
	עוד שוויון הזדמנויות בעבודה, משרד הכלכלה והתעשייה

	מתן פלג
	–
	מנכ"ל תנועת אם תרצו

	אלעד זיגלר
	–
	פעיל המשמר הציוני דמוקרטי

	יונתן שרון
	–
	פעיל המשמר הציוני דמוקרטי

	יאיר קלר
	–
	פעיל המשמר הציוני דמוקרטי

	אמונה קלמן
	–
	פעילה המשמר הציוני דמוקרטי


<ייעוץ משפטי: >
איתי עצמון

<מנהל/ת הוועדה:>
לאה ורון
<רישום פרלמנטרי:>
אתי אפלבוים

<הצעת חוק איסור הפליה במוצרים, בשירותים ובכניסה למקומות בידור ולמקומות ציבוריים (תיקון מס' 4), התשע"ה-2014 (פ/1749/19) (כ/570) – החלת רציפות הדיון>
<היו"ר נורית קורן:>
בוקר טוב. אני מתכבדת לפתוח את ישיבת ועדת הכלכלה. על סדר-היום: הצעת חוק איסור אפליה במוצרים, בשירותים ובכניסה למקומות בידור ולמקומות ציבוריים (תיקון מס' 4), התשע"ה-2014. 

הבקשה היא להחלת דין רציפות על הצעת חוק פרטית של חברי כנסת מהכנסת הקודמת: פנינה תמנו שאטה, שמעון אוחיון וקבוצת חברי כנסת. 

ההצעה אושרה לקריאה ראשונה בכנסת הקודמת וכעת חברי הכנסת וחברי הוועדה מבקשים להמשיך את הליך החקיקה. נמצא כאן חבר הכנסת אילטוב שהיה חלק מהיוזמים של ההצעה. 

אני רוצה לומר כמה מילים בנושא החוק. הצעת חוק איסור אפליה במוצרים, בשירותים ובכניסה למקומות בידור ולמקומות ציבוריים הוא בעצם זה תיקון מס' 5. הם אומרים: איסור אפליה בשל לבישת  מדי כוחות הביטחון וההצלה, התשע"ב-2014. 

בעצם אנחנו נמצאים עכשיו בפתחה של שנה חדשה ואנחנו עדיין צריכים לחוקק חוקים מסוג אפליה. ישנה אפליה בהרבה תחומים ולאו דווקא של לובשי מדי כוחות הביטחון. העובדה שאדם מגיע למקום בילוי ועוצרים אותו ולא נותנים לו להיכנס. אפילו בתקופה האחרונה עוצרים אנשים עם חזות מערבית עוצרים אותם ובודקים אותם. מבחינתי זה דבר לא טוב. אני כבר חשבתי שכל נושא האפליה כבר עבר מהעולם. אני אומרת לכם שאני נתקלת בזה. 

רוברט ואני חברים בוועדה למינוי שופטים. אני רוצה להגיד לכם שזה מזעזע בעיניי כל פעם כששואלים מה המקור ובאיזה צבע אתה. מה היה המקור ומנסים לראות באיזה צבע אתה. השבוע היה מועמד בוועדת משנה. לא הייתי בישיבה והסבו את תשומת לבי שהוא תימני. אמרתי: אז אם הוא תימני, הוא עבר את המבחן ונכנס. אתם מבינים? אני לא רוצה שדברים כאלה יקרו. אני מאוד בעד החוק הזה ומאוד הייתי רוצה שאפילו את הסוגריים נוכל לשנות ולדון בצורה מהותית בחוק, אחרי שהוא יעבור את האישור של הכנסת. קודם כל אנחנו צריכים לאשר אותו פה. 

<איתי עצמון:>
החלת דין רציפות. 

<היו"ר נורית קורן:>
היום הדיון נסוב רק על החלת דין רציפות לחוק הזה כדי שנוכל להמשיך בהליך החקיקה. 

חבר הכנסת אילטוב, בבקשה. 

<רוברט אילטוב (ישראל ביתנו):>
תודה, כבוד יושבת הראש. אני רוצה לברך אותך על זה שאת יושבת בראש ועדה חשובה בכנסת. 

<היו"ר נורית קורן:>
בכיסא מאוד מאוד חשוב כי אני מעריכה מאוד את יושב ראש הוועדה. 

<רוברט אילטוב (ישראל ביתנו):>
בקדנציה הראשונה שלי הייתי תקופה מסוימת יושב ראש הוועדה. זאת ועדה מרתקת ומאוד חשובה. גם כשאת יושבת באופן מאוד זמני זה מאוד מעניין. 

בכל אופן. הזכרת שלא מכניסים אנשים על רקע גזעני או על רקע צבע עור, זה קצת אחרת כי יש פה כל מיני מועדונים עם סלקציה. בהצעת החוק הזאת אני מדבר על אלה שלובשים מדים, לא משנה מה צבע העור שלהם, אלא בשל העובדה שהם לובשי מדים לא מכניסים אותם. זה דבר עוד יותר חמור במדינת ישראל. 

יזמנו את הצעת החוק עקב תלונות רבות שהגיעו לכנסת ולארגונים. אחד הארגונים שממנו הגיעו תלונות היה "ארגון אם תרצו". הם הביאו נתונים רבים אלינו. מהקדנציה הקודמת אנחנו מנסים להעביר את הצעת החוק. אנחנו מקווים שבקדנציה הזאת נעשה את זה מהר ככל האפשר ונפסיק את האפליה על רקע לבישת מדים. אני חושב שבמדינת ישראל אין מקום לאפליה מסוג זה, כי כולנו רוצים לכבד את חיילי צה"ל שנותנים לנו שירות, את כוחות ההצלה, את כיבוי האש והמשטרה. אין ספק שאפליה על רקע כזה היא מזעזעת במדינת ישראל. אנשים שנותנים שירות לציבור מופלים בגלל שהם נותנים שירות לציבור ומגנים עליו. 

<היו"ר נורית קורן:>
הם לא רק נותנים שירות הם גם עושים את החובה שלהם. 

<רוברט אילטוב (ישראל ביתנו):>
יש כאלה שמתנדבים.

<היו"ר נורית קורן:>
יש חיילים בשירות חובה והשאר הם מתנדבים בכל מיני ארגונים.

<רוברט אילטוב (ישראל ביתנו):>
לפעמים הם באים ישר מהשירות ולא היה להם זמן ואומרים להם שהם לא יכולים להיכנס.

לכן, אני לקחתי על עצמי להוביל את הצעת החוק ואני מקווה שהיא תעבור בהקדם האפשרי ככל שאפשר.

<היו"ר נורית קורן:>
מישהו מהגופים המקצועיים רוצה לומר משהו?

משרד המשפטים, בבקשה. 

<דינקנש תקלה:>
הממשלה מסכימה להחלת דין הרציפות. 

<היו"ר נורית קורן:>
יש עוד מישהו שרוצה לומר משהו?

<הדס פטר:>
אני עורכת דין בייעוץ המשפטי במשטרה. 

אני רוצה לחדד דבר קטן. אין ספק שהמטרה של החוק זה להגן ולאסור אפליה שהיא אפליה לרעה. אבל המונח אפליה הוא סובל גם פרשנות של אפליה לטובה. לכן החשש שאני רוצה לחדד הוא, שלא יבוא מישהו ויגיד שגם מתן אפליה לטובה – אם אני נותן הנחה במוצרים לכוחות ביטחון, אם אני נותן הנחה בכניסה לבתי מלון, או הטבות כלשהן שהן אפליה לטובה, שגם זה ייכלל בחוק וייאסר.

<היו"ר נורית קורן:>
זה כבר דברים מהותיים. 

<איתי עצמון:>
אני גם לא בטוח שזה הנושא של הצעת החוק. 

<רוברט אילטוב (ישראל ביתנו):>
זאת כבר פרשנות מאוד ספציפית. 

<איתי עצמון:>
זה נושא אחר, נושא חשוב, אבל לא במסגרת הצעת החוק. 

<רוברט אילטוב (ישראל ביתנו):>
פרשנות מאוד יצירתית של הצעת החוק. 

<הדס פטר:>
אם אפשר, רק שיירשם בפרוטוקול. 

<היו"ר נורית קורן:>
דבריך נרשמו. 

<הדס פטר:>
אני לא יודעת יצירתית. אם אני פותחת ויקיפדיה ובוחנת מה זה המונח אפליה אז זה פירוש כזה. 

<איתי עצמון:>
המשמעות של המונח העיקרי הוא בחוק העיקרי ולא בויקיפדיה. 

<הדס פטר:>
בסדר, רק אני אבקש שזה יירשם בפרוטוקול. 

<היו"ר נורית קורן:>
הדברים שלך נרשמו. 

יש עוד מישהו שרוצה לדבר?

<פיראס פראג:>
אני מנציבות שוויון הזדמנויות בעבודה. 

אנחנו הוזמנו לוועדה. על פניו כרגע החוק לא קשור אלינו. הסמכות הייחודית שלנו בכל מה שקשור לאפליה, היא בשוק העבודה. בעתיד, אם ירצו לצרף את החוק תחת סמכותינו אנחנו כמובן נשמח. 

<היו"ר נורית קורן:>
אבל זה לא קשור. אתם רק בעבודה, אבל יש דברים אחרים.  

<היו"ר נורית קורן:>
אנחנו מצביעים. 

הצבעה

בעד –  רוב

נגד – אין

נמנעים – אין

החלת דין רציפות על הצעת חוק איסור אפליה במוצרים, בשירותים ובכניסה למקומות בידור ולמקומות ציבוריים (תיקון מס' 4), נתקבלה.

<היו"ר נורית קורן:>
הוועדה מאשרת החלת דין רציפות לחוק והחלטת הוועדה תובא לאישור המליאה. 

תודה רבה, הישיבה ננעלה. 

הישיבה ננעלה בשעה 09:45.

